REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/210-23

17. oktobar 2023. godine

B e o g r a d

ZAPISNIK

36. SEDNICE ODBORA ZA FINANSIJE,   
REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 16. I 17. OKTOBRA 2023. GODINE U DONjEM MILANOVCU

Prvog dana, 16. oktobra, sednica je počela u 12,05 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica Martać, Miroslav Kondić, Svetlana Milijić, Nikola Radosavljević,Tijana Davidovac, Nenad Mitrović, Vojislav Vujić, Dragan M. Marković i Rozalija Ekres.

Sednici su prisustvovali zamenici članova Odbora: Zoran Stojanović (zamenik Veroljuba Stevanovića) i Đorđe Stanković (zamenik Miroslava Aleksića).

Sednici nisu prisustvovali članovi Odbora: Aleksandra Tomić, Dušan Bajatović, Vladimir Obradović, Bojana Bukumirović i Nebojša Zelenović , niti njihovi zamenici.

Na poziv predsednika Odbora, sednici su prisustvovali: dr Duško Pejović, predsednik Saveta Državne revizorske institucije i generalni državni revizor, Nevenka Bojanić, Ljiljana Dimitrijević i Marijana Simović, članovi Saveta Državne revizorske institucije , Željko Motić i Dragan Golubović,vrhovni državni revizori i Mira Otović, državni revizor.

Na poziv predsednika Odbora, sednici su prisustvovali i predstavnici Opštine Majdanpek: Dragan Popović, predsednik Opštine Majdanpek, Ljilja Vasiljević, načelnik opštinske uprave Majdanpek, Gordana Nikolić, načelnik Odeljenja za finansije, budžet i trezor opštinske uprave Majdanpek i Lidija Binđesko, šef Odeljenja za urbanizam, građevinarstvo,stambeno komunalne i inspekcijske poslove opštinske uprave Majdanpek; i predstavnici UNDP-a : Nenad Gršić i Donka Banović.

Pre prelaska na rad po utvrđenim tačkama dnevnog reda, predsednik Odbora je podsetio članove i zamenike članova Odbora da se održavanjem ove sednice u Donjem Milanovcu, odnosno van sedišta Narodne skupštine, ispunjava obaveza koja proizilazi iz Akcionog plana za sprovođenje vladinog Programa reforme upravljanja javnim finansijama, a to je obaveza da ovaj odbor razmotri izveštaje DRI o obavljenim revizijama pojedinih korisnika javnih sredstava.

Na predlog predsednika, Odbor je jednoglasno (11 glasova za) odlučio da se dnevni red dopuni sa tačkom dnevnog reda koja će se razmatrati kao peta tačka dnevnog reda a koja glasi: 5. Donošenje Odluke o organizovanju javnog slušanja na temu: „ Predstavljanje Predloga zakona o budžetu Republike Srbije za 2024. godinu i Predloga zakona o završnom računu budžeta Republike Srbije za 2022. godinu.“

Na predlog predsednika , Odbor je jednoglasno (11 glasova za ) utvrdio sledeći dnevni red u celini:

D n e v n i r e d:

1. Predstavljanje revizorskih izveštaja korisnika javnih sredstava- opština Majdanpek:

- Izveštaj o reviziji pravilnosti poslovanja opštine Majdanpek u delu koji se odnosi na javne nabavke za 2019. i 2020. godinu i dotacije nevladinim organizacijama za 2020. godinu, kod direktnih korisnika budžetskih sredstava (broj 400-2450/21 od 24. decembra 2021. godine);

- Izveštaj o reviziji svrsishodnosti poslovanja – „Upravljanje nacionalnim parkovima u Republici Srbiji“ iz 2021. godine (broj 400-2306/21 od 13. decembra 2021. godine);

- Izveštaj o reviziji finansijskih izveštaja Javnog komunalnog preduzeća za proizvodnju i distribuciju toplotne energije „Majdanpek“, Majdanpek za 2018. godinu (broj 400-2398/19 od 20. septembra 2019. godine);

2. Razmatranje objedinjenog izveštaja o revizijama pravilnosti i svrsishodnosti poslovanja – „Pravilnost i efikasnost postupaka javnih nabavki u ustanovama učeničkog standarda“ (broj 400-1184/23 od 16. juna 2023. godine);

3. Razmatranje Izveštaja Pododbora za razmatranje izveštaja o obavljenim revizijama Državne revizorske institucije o razmatranju sektorskog izveštaja za 2022. godinu- Sektor broj 3 Državne revizorske institucije i preporuka za izmene važećih zakona na osnovu informacija do kojih se došlo u postupku obavljanja revizije;

4. Razmatranje Izveštaja Pododbora za razmatranje izveštaja o obavljenim revizijama Državne revizorske institucije o razmatranju sektorskog izveštaja za 2022. godinu- Sektor broj 4 Državne revizorske institucije i preporuka za izmene važećih zakona na osnovu informacija do kojih se došlo u postupku obavljanja revizije.

5. Donošenje Odluke o organizovanju javnog slušanja na temu: „ Predstavljanje Predloga zakona o budžetu Republike Srbije za 2024. godinu i Predloga zakona o završnom računu budžeta Republike Srbije za 2022. godinu.“

Pre prelaska na rad po utvrđenim tačkama dnevnog reda, Odbor je jednoglasno (11 glasova za) , usvojio Zapisnik sa 35.sednice Odbora, bez primedbi.

Na predlog predsednika, Odbor je jednoglasno (11 glasova za) odlučio da obavi zajednički jedinstveni pretreso tačkama 3. i 4. dnevnog reda.

U nastavku sednice, predsednik Odbora Veroljub Arsić dao je reč Draganu Popoviću, predsedniku Opštine Majdanpek.

Dragan Popović , predsednik Opštine Majdanpek u kratkim crtama upoznao je članove Odbora sa radom opštine Majdanpek. Istakao je da je Opština Majdanpek zahvaljujući dolasku kompanije Ziđin u poslednjih pet godina povećala budžet koji trenutno iznosi nešto više od dve milijarde dinara a što je rezultiralo i prelazak opštine Majdanpek iz četvrte u drugu grupu po razvijenosti opština u Srbiji.Takođe, posle Beograda, Bora i Novog Sada, opština Majdanpek trenutno zauzima četvrto mesto po visini prosečnih primanja.

**Prva tačka dnevnog reda:** Predstavljanje revizorskih izveštaja korisnika javnih sredstava - opština Majdanpek

Dr Duško Pejović, predsednik Saveta DRI i generalni državni revizor, predstavio je Izveštaj o reviziji pravilnosti poslovanja Opštine Majdanpek u delu koji se odnosi na javne nabavke za 2019. i 2020. godinu i dotacije nevladinim organizacijama za 2020. godinu, kod direktnih korisnika budžetskih sredstava.

Predstavljajući ovaj izveštaj, naglasio je da su Opštini Majdanpek u postupku revizije pravilnosti poslovanja u delu koji si odnosi na javne nabavke , utvrđene sledeće nepravilnosti: da je izvršena nabavka dobara, radova i usluga u vrednosti od 15,4 miliona dinara bez prethodno sprovedenog postupka javne nabavke; utvrđene su nepravilnosti prilikom sprovođenja postupka javnih nabavki čija ugovorena vrednost iznosi 538,3 miliona dinara kao i da je opština izvršila rashode na ime dotacija nevladinim organizacijama u iznosu od 1,5 miliona dinara suprotno zakonskim propisima i internim aktima. Za utvrđene nepravilnosti su date su ukupno 24 preporuke od čega 10 preporuka prvog prioriteta i 14 preporuka drugog prioriteta gde je po svih 10 preporuka prvog prioriteta postupljeno dok je kod preporuka drugog prioriteta postupljeno po 12 datih preporuka , po jednoj preporuci je delimično postupljeno i po jednoj nije postupljeno uopšte.

U nastavku, predsednik Saveta DRI i generalni državni revizor, predstavio je i Izveštaj o reviziji svrsishodnosti poslovanja „Upravljanje nacionalnim parkovima u Republici Srbiji“ iz 2021. godine, kao i Izveštaj o reviziji finansijskih izveštaja Javnog komunalnog preduzeća za proizvodnju i distribuciju toplotne energije „Majdanpek“, Majdanpek, za 2018. godinu.

Predstavljajući izveštaje o reviziji svrsishodnosti poslovanja „Upravljanje nacionalnim parkovima u Republici Srbiji“ iz 2021. godine, dr Duško Pejović je istakao da je cilj revizije bio da se utvrdi da li se efikasno upravlja nacionalnim parkovima u Republici Srbiji. Opštini Majdanpek su za JP „Nacionalni park Đerdap“ date četiri preporuke a ključna poruka revizije je da je potrebno unaprediti sistem upravljanja nacionalnim parkovima kroz efikasniji rad čuvarske službe i nadležnih inspekcija kao i kroz bolju koordinaciju i saradnju nadležnih subjekata.

Predstavljajući Izveštaj o reviziji finansijskih izveštaja Javnog komunalnog preduzeća za proizvodnju i distribuciju toplotne energije „Majdanpek“, Majdanpek, za 2018. godinu, generalni državni revizor je rekao da je o finansijskim izveštajima ovog preduzeća dato mišljenje sa rezervom. Dato je ukupno 15 preporuka: 8 prvog prioriteta i 7 drugog prioriteta. Preduzeće je dostavilo odazivni izveštaj gde je po svih 7 preporuka drugog prioriteta postupljeno dok je kod preporuka prvog prioriteta postupljeno po 7 datih preporuka a po1 preporuci nije postupljeno uopšte.

Diskusije po ovoj tački dnevnog reda nije bilo.

**Druga tačka dnevnog reda:** Razmatranje objedinjenog izveštaja o revizijama pravilnosti i svrsishodnosti poslovanja – „Pravilnost i efikasnost postupaka javnih nabavki u ustanovama učeničkog standarda“

 Državni revizor Mira Otović predstavila je Objedinjeni izveštaj o revizijama pravilnosti i svrsishodnosti poslovanja – „Pravilnost i efikasnost postupaka javnih nabavki u ustanovama učeničkog standarda“, koji je DRI objavila u 2023. godini. Ona je istakla da je postupkom revizije obihvaćno devet subjekata odnosno domova učenika srednjih škola. Gotovo svi domovi učenika srednjih škola su u cilju obezbeđivanja veće konkurencije u postupcima JN oblikovali predmet nabavke po partijama za standardne nabavne kategorije koje nabavljaju svake godine (namirnice, sredstva za održavanje higijene, usluge tekućeg održavanja), osim jednog doma učenika koji nije oblikovao nabavku namirnica i usluga na partije, što je uticalo na obezbeđenje konkurencije u ovim postupcima. Državna revizorska institucija je, nakon sprovedene revizije pravilnosti i svrsishodnosti poslovanja u delu javnih nabavki, odgovornim licima domova učenika srednjih škola dala ukupno 71 preporuku.

Diskusije po ovoj tački dnevnog reda nije bilo.

Sednica je prekinuta u 13,55 časova

\* \* \*

Drugog dana, 17.oktobra 2023. godine sednica je počela u 10,00 časova.

U nastavku sednice, održana je Treća sednica Pododbora za razmatranje izveštaja o obavljenim revizijama Državne revizorske institucije.

Sednicom Pododbora predsedavala je Rozalija Ekres,član Pododbora.

Sednici je prisustvovala član Pododbora Svetlana Milijić.

Predsedavajuća je konstatovala da na sednici Pododbora ne postoji kvorum za odlučivanje pa je sednica Pododbora održana je u skladu sa članom 72. Poslovnika Narodne skupštine kao tematska sednica.

Predloženi dnevni red sednice Pododbora bio je 1. Razmatranje sektorskih izveštaja Državne revizorske institucije:

* Sektora broj 3 za 2022. godinu;
* Sektora broj 4 za 2022. godinu.

Željko Motić, vrhovni državni revizor, predstavio je Izveštaj o radu Sektora broj 3 Državne revizorske institucije za 2022. godinu.

Sektor broj 3 je u 2022. godini sprovodio revizije finansijskih izveštaja, revizije pravilnosti poslovanja, revizije svrsishodnosti poslovanja, izdao poslerevizione izveštaje i revizije odazivnih izveštaja. Subjekti revizije Sektora broj 3 bile su organizacije obaveznog socijalnog osiguranja (revizija ovih organizacija se po zakonu radi svake godine), korisnici sredstava Republičkog fonda za zdravstveno osiguranje, Ministarstvo zdravlja, Ministarstvo za rad, zapošljavanje, boračka i socijalna pitanja i njegovi indirektni korisnici, dok je od 2022. godine subjekt revizije ovog Sektora i Ministarstvo za brigu o porodici i demografiju.

Vrhovni državni revizor istakao je da je predmet revizija Sektora broj 3 u 2022. godini bilo 100 revizorskih proizvoda od čega: 20 izveštaja o reviziji finansijskih izveštaja , 28 izveštaja o reviziji pravilnosti poslovanja, 2 izveštaja o reviziji svrsishodnosti poslovanja, 1 izveštaj o reviziji odazivnih izveštaja i 49 poslereviziona izveštaja. Kod revizije finansijskih izveštaja izraženo je 8 nemodifikovanih (pozitivnih) mišljenja i 12 modifikovanih ( mišljenja sa rezervom). Takođe, subjektima revizije su date 232 preporuka.

Kod revizija pravilnosti poslovanja dato je 28 zaključaka o pravilnosti poslovanja. Revizije pravilnosti poslovanja rađene su za tri teme: Nabavke dobara, usluga i radova u 2020. i 2021. godini i rashodi za zaposlene u 2021. godini, Jednokratne novčane pomoći u 2021. godini i nabavke dobara, usluga i radova u 2020. i 2021. godini i Sprovođenje preduzetih mera za ispravljanje nepravilnosti otkrivenih u revizijama finansijskih izveštaja i pravilnosti poslovanja u ranijim godinama.Subjektima revizije su date 373 preporuke.

Takođe, izvršene su dve revizije svrsishodnosti na teme: “ Efikasnost raspodele i korišćenja namenskih transfera u socijalnoj zaštiti’’ i “ Efikasnost naplate pruženih usluga hitne medicinske pomoći”. Nakon sprovedenih revizija dato je ukupno 23 preporuke: 10 preporuka se odnosi na reviziju “ Efikasnost raspodele i korišćenja namenskih transfera u socijalnoj zaštiti’’dok se 5 preporuka odnosi na “Efikasnost naplate pruženih usluga hitne medicinske pomoći” U 2022. godini, 49 subjekata koji su bili revidirani tokom 2021. i 2022. godine, u skladu sa datim rokovima za otklanjanje utvrđenih nepravilnosti su dostavljali DRI poslerevizione izveštaje.

Dragan Golubović, vrhovni državni revizor, predstavio je Izveštaj o radu Sektora broj 4 Državne revizorske institucije za 2022. godinu.

Vrhovni državni revizor je istakao da je predmet revizija Sektora broj 4 bilo 154 revizorskih proizvoda od čega: 21 izveštaj o reviziji finansijskih izveštaja za 2021. godinu, 23 izveštaja o reviziji pravilnosti poslovanja za 2020. i 2021. godinu, 11 izveštaja o reviziji finansijskih izveštaja i pravilnosti poslovanja za 2021. godinu, 4 izveštaja o reviziji svrsishodnosti poslovanja, 20 izveštaja o reviziji odazivnih izveštaja i 75 poslereviziona izveštaja. Kod revizije finansijskih izveštaja izražena su 3 nemodifikovana (pozitivna) mišljenja i 18 modifikovanih mišljenja (16 mišljenja sa rezervom i 2 negativna mišljenja), dok su kod revizija finansijskih izveštaja i pravilnosti poslovanja izražena 2 nemodifikovana (pozitivna) i 9 modifikovanih mišljenja (mišljenja sa rezervom) na finansijske izveštaje i 3 nemodifikovana (pozitivna) mišljenja i 8 modifikovanih mišljenja (mišljenja sa rezervom) na pravilnost poslovanja. Urađene su četiri revizije svrsishodnosti na teme:” Upravljanje industrijskim otpadnim vodama”, “Efikasnost uspostavljanja interne finansijske kontrole u javnim preduzećima i društvima kapitala koja obavljaju delatnost od opšteg interesa”,”Upravljanje industrijskim otpadnim vodama”,“Upravljanje biomasom kao obnovljivim izvorom energije”i” Unapređenje biciklističkog saobraćaja”. Dato je ukupno 484 preporuka za sve sprovedene revizije.

Vrhovni državni revizor ukazao je da je DRI na osnovu nalaza iz izveštaja o revizijama Sektora broj 4, podnela ukupno 20 prijava od čega: 10 zahteva za pokretanje prekršajnog postupka za 19 odgovornih lica i 10 prijava za privredni prestup za 66 odgovornih lica.

U diskusiji su učestvovali Rozalija Ekres i Svetlana Milijić, čija su izlaganja tonski snimana.

\* \* \*

**Zajednički jedinstveni pretres o tačkama 3. i 4. dnevnog reda:** Razmatranje Izveštaja Pododbora o razmatranju sektorskih izveštaja DRI u 2022. godini, i to: Sektor broj 3 i Sektor broj 4

S obzirom da se na sednici Pododbora nisu stekli uslovi za odlučivanje propisani članom 80. Poslovnika Narodne skupštine, Pododbor je predložio Odboru da prihvati razmatrane izveštaje o revizijama sektorskih izveštaja Državne revizorske institucije u 2022. godini, Sektor broj 3 i Sektor broj 4, sa preporukama Državne revizorske institucije.

Diskusije po ovim tačkama dnevnog reda nije bilo.

Na osnovu člana 55. Poslovnika Narodne skupštine, Odbor za finansije, republički budžet i kontrolu trošenja javnih sredstava je, jednoglasno,(9 glasova za) odlučio da podnose

I Z V E Š T A J

Odbor za finansije, republički budžet i kontrolu trošenja javnih sredstava, razmotrio je i prihvatio sektorske izveštaje Državne revizorske institucije u 2022. godini – Sektor broj 3, sa preporukama Državne revizorske institucije.

Sastavni deo ovog izveštaja je Pregled sa nazivima sektorskih izveštaja Državne revizorske institucije u 2022. godini – Sektor broj 3.

Na osnovu člana 55. Poslovnika Narodne skupštine, Odbor za finansije, republički budžet i kontrolu trošenja javnih sredstava je, jednoglasno,(9 glasova za) odlučio da podnose

I Z V E Š T A J

Odbor za finansije, republički budžet i kontrolu trošenja javnih sredstava, razmotrio je i prihvatio sektorske izveštaje Državne revizorske institucije u 2022. godini – Sektor broj 4, sa preporukama Državne revizorske institucije.

Sastavni deo ovog izveštaja je Pregled sa nazivima sektorskih izveštaja Državne revizorske institucije u 2022. godini – Sektor broj 4.

**Peta tačka dnevnog reda: Donošenje Odluke o organizovanju javnog slušanja**

Na osnovu člana 84. Poslovnika predsednik Odbora Veroljub Arsić je predložio da Odbor organizuje javno slušanje na temu: „Predstavljanje Predloga zakona o budžetu Republike Srbije za 2024. godinu i Predloga zakona o završnom računu budžeta Republike Srbije za 2022. godinu“, koje bi se održalo 20. oktobra 2023. godine, sa početkom u 13,00 časova, u Maloj sali Doma Narodne skupštine.

Na javno slušanje pozivaju se: članovi i zamenici članova Odbora za finansije, republički budžet i kontrolu trošenja javnih sredstava, predsednici poslaničkih grupa Narodne skupštine, predsednici Odbora u Narodnoj skupštini, predstavnici Vlade i nadležnog ministarstava, predstavnici Narodne banke Srbije, predstavnici Fiskalnog saveta, predstavnici Državne revizorske institucije kao i drugih institucija i organizacija u Srbiji, predstavnici stručne javnosti kao i organizacija civilnog društva.

Na osnovu člana 84. Poslovnika Narodne skupštine, Odbor za finansije, republički budžet i kontrolu trošenja javnih sredstava je jednoglasno (9 glasova za) doneo Odluku o organozovanju javnog slušanja.

Sednica je završena u 11,35 časova.

Sednica je tonski snimana.

SEKRETAR PREDSEDNIK

Tijana Ignjatović Veroljub Arsić